РЕПУБЛИКА СРБИЈА

АУТОНОМНА ПОКРАЈИНА ВОЈВОДИНА

ГРАД НОВИ САД

ГРАДСКА УПРАВА ЗА СПОРТ И ОМЛАДИНУ

На основу члана 4. став 2. тачка 2 и члана 13. став 3. Одлуке о остваривању потреба и интереса грађана у области спорта на територији Града Новог Сада ("Службени лист Града Новог Сада", број 81/16) и Закључка о сагласности Градоначелника Града Новог Сада, број 66-1/2021-258-II од 23.6.2021. године, Градска управа за спорт и омладину расписује

**ЈАВНИ ПОЗИВ**

за доделу средстава за реализацију посебних програма којима се остварују потребе и интереси грађана у области спорта на територији Града Новог Сада у 2021. години

Потребе и интереси грађана у области спорта на територији Града Новог Сада у 2021. години реализују се кроз посебне програме за:

1. обезбеђење услова и организовање спортских кампова за спортски развој талентованих спортиста и унапређење квалитета стручног рада са њима,
2. унапређење заштите здравља спортиста и обезбеђивање адекватног спортско-здравственог образовања спортиста, посебно младих, укључујући и антидопинг образовање, и
3. спречавање негативних појава у спорту (допинг, насиље и недолично понашање, намештање спортских резултата и др.), и
4. рационално и наменско коришћење спортских сала и спортских објеката у државној својини чији је корисник Град и спортских објеката у својини Града кроз одобравање њиховог коришћења за спортске активности и доделу термина за тренирање учесницима у систему спорта.

І. Учесници јавног позива могу бити спортске организације са седиштем на територији Града.

У складу са чланом 7. Одлуке о остваривању потреба и интереса грађана у области спорта на територији Града Новог Сада ("Службени лист Града Новог Сада", број 81/16) спортским организацијама, могу да се доделе средства из буџета Града на основу поднетог предлога посебног програма, под условом да:

* је регистрован у складу са Законом;
* је уписан у националну евиденцију у складу са Законом;
* да искључиво или претежно послује на недобитној основи,
* има седиште на територији Града и своју делатност обавља на територији Града најмање годину дана;
* је директно одговоран за припрему и извођење програма;
* да испуњава прописане услове за обављање спортских активности и делатности, у складу са Законом;
* је са успехом реализовао одобрени програм, уколико је био носилац програма ранијих година;
* располаже капацитетима за реализацију програма;
* је члан одговарајућег надлежног националног гранског спортског савеза;
* није у поступку ликвидације, стечаја и под привременом забраном обављања делатности;
* нема блокаду пословног рачуна у тренутку аплицирања, закључења уговора о реализовању програма и преноса средстава из буџета Града, пореске дугове или дугове према организацијама социјалног осигурања; и
* није у последње две године правоснажном одлуком кажњен за прекршај или привредни преступ у вези са својим финансијским пословањем, коришћењем имовине, раду са децом и спречавањем негативних појава у спорту.

ІІ. Пријаве на јавни позив подносе се у писаној форми, на посебном обрасцу који је саставни део јавног позива, поштом, у затвореној коверти са назнаком Градском спортском савезу Новог Сада, Масарикова 25:

|  |
| --- |
| **ГРАДСКИ СПОРТСКИ САВЕЗ НОВОГ САДА, НОВИ САД, МАСАРИКОВА 25**  **''ПРИЈАВА НА ЈАВНИ ПОЗИВ – НЕ ОТВАРАТИ''** |

Образац пријаве за јавни позив може се преузети на интернет сајту [www.novisad.rs](http://www.novisad.rs) и www. sio.novisad.rs.

Рок за подношење пријаве је 15 дана од дана објављивања Јавног позива.

Резултати одобрених посебних програма објавиће се на интернет сајту Градске управе за спорт и омладину Града Новог Сада www. sio.novisad.rs. након доношења Решења Градског већа Града Новог Сада.

Уговором о реализовању одобреног посебног програма закљученог између Носиоца одобреног посебног програма и Градске управе за спорт и омладину уредиће се рок до кога морају бити употребљена добијена финансијска средства.

Образац који се подноси на јавни позив мора бити попуњени на рачунару, одштампан, оверен и потписан од стране лица које је овлашћено за заступање спортске организације.

Неблаговремене и непотпуне пријаве на јавни позив, као и пријаве поднете у рукопису неће бити разматране.

Уз пријаву на Јавни позив потребно је доставити следећу документацију:

1. пропратно писмо,
2. копија решења о регистрацији организације (по службеној дужности прибавља Градска управа за спорт и омладину),
3. два примерка обрасца предлога програма,
4. це-де/флеш са предлогом програма,
5. одлуке о суфинансирању програма или потврда намере о суфинансирању програма,
6. копија Потврде или Прегледа захтева о подношењу завршног рачуна за 2020. годину из Агенције за привредне регистре,
7. финансијски план за текућу годину,
8. изјава да не постоје препреке из члана 118. ст. 4. и 5. и члана 133. став 5. Закона о спорту,
9. одлука надлежног органа носиоца програма о подношењу предлога програма,
10. позивно писмо за учешће на конференцији, семинару и сл.,
11. изјава о партнерству попуњена и потписана од стране свих партнера у програму
12. уговор о коришћењу спортског простора – копија,
13. уговор о ангажовању спортског стручњака (Уговор о раду и М образац или уговор о стручном ангажовању) копија,
14. диплома спортског стручњака – копија, и
15. дозвола за рад и/или лиценца – копија.

ІІІ. Поступак јавног позива и оцену поднетих предлога посебних програма извршиће Комисија за оцену годишњих и посебних програма у области спорта на територији Града Новог Сада, у складу са одредбама Закона о спорту (''Службени гласник РС'', број 10/16), Одлуке о остваривању потреба и интереса грађана у области спорта на територији Града Новог Сада ("Службени лист Града Новог Сада", број 81/16) и Правилника о одобравању и финансирању програма којима се остварују потребе и интереси грађана у области спорта на територији Града Новог Сада ("Службени лист Града Новог Сада", број 13/17).

Средства за реализацију посебних програма обезбеђена су Одлуком о буџету Града Новог Сада за 2021. годину ("Службени лист Града Новог Сада", бр. 58/20 и 23/21), на позицији Градске управе за спорт и омладину, у укупном износу од 50.000.000,00 динара.